Gedagte vir die dag: God sal voorsien | Maroela Media
"Ons het nou wel die hout en die vuur," sê die seun, "maar waar is die lam vir die offerande?" "God sal die lam voorsien, my seun," antwoord Abraham. So het die twee verder gestap. "Moenie die seun kwaad aandoen nie!" sê die engel. "Nou weet Ek dat jy regtig vir God dien, want jy het selfs jou geliefde seun nie van My weerhou nie." (Genesis 22:7, 8, 12)
Toe God vir Abram die opdrag gee om sy enigste seun te gaan offer, het sy wêreld in duie gestort. Isak was sy lewe. Isak was die kind wat God belowe het, en nou kom terugeis. Natuurlik kon hy dit nie verstaan nie. Maar weer 'n keer gehoorsaam Abram God se opdrag. Daardie saamloop van pa en kind na die offerberg kan nie met woorde beskryf word nie. Dis die pad van langsame verlies. Hoe kry 'n mens dit reg?
Wanneer Isak vir sy pa vra waar die offerdier is, lyk dit of Abram in 'n hoek gedryf is. Maar nee, hy stuur die vraag vir die Here en antwoord sy seun: "God sal voorsien." Dit is volkome Godsvertroue. En inderdaad het God toe voorsien. Nie alleen het Hy Abram se offerbereidheid erken nie, maar 'n offerdier voorsien. Die wins van verlies? Dat God altyd voorsien.
Ek wil amen sê op dit! Na ons meisiekind se dood was en is daar nog baie moeilike dae. Maar dis só mooi gestel: die wins van verlies ís werklikwaar dat God voorsien.
Baie dankie vir vanoggend se stukkie. Mag dit seên bring vir baie.
Was in moelike situasie. Verlossing gekry vanoggend nog voor ek die stukkie gelees het. GOD voorsien.